**Tamsirt tis 5**

**Tigeldiwin timaziγin timezwura**

**Tazwert**

Send ad d-rzun yifniqen γer Tefriqt ugafa s waṭas n tasutin, llan yimaziγen uddsen d tiqbilin Deg taggara n tallit n uẓru aqbur d tazwara n tallit n uẓru amaynut llant yakan twaculin, tuddar, tiqbilin, yal taqbilt tesselḥaw tilufa-ines iman-is.

**Tigeldiwin timaziγin timezwura**

Ur neẓri ara anta tallit ideg d-banent tgeldiwin timaziγin timezwura. Tagelda tamezwarut iγef d-mmeslayen yimazrayen d tin n Hiarbas deg tasut tis 9 q. t. s. Σ. Mmeslayen-d daγen γef yiwen ugellid iwumi qqaren Ailymas d agellid n yilibiyen. Yella daγen Naravas i iḥekmen inumidiyen d temnaḍt i yeffγen i Qerṭağ. Deg tasut tis IV s. t. Σ tban-d tgelda n yimasilen, ma deg tis III s. t. Σ. banent-d snat (2) n tgeldiwin deg Tefriqt ugafa : tagelda n yimasisilen d tin n yimuren.

1. **Tagelda n yimasiliyen (Massyles):** Tagelda-a tella deg tasut tis IV s. t. Σ, tella deg usammar n Lumsaga almi d tilisa n Qerṭağ. Tamanaγt-is d Hippo Regius (Annaba), d Cirta deg tallit n Massensen. Tesεa akal yelhan i tfellaḥt (irden, timẓin...). Kra n temdinin-ines: Sirta, Tbessa, Duga. Tagelda-a tesεa tiẓegwa, ttrebbin deg-s lmal. Tagelda-ya temhaz atas aladγa deg tallit n Massensen. Гas d tamecṭuḥt (ur teṭṭif ara aṭas n wakal), tewweḍ γer uswir εlayen deg tγerma. Gar yigelliden n tgelda-a, ad d-nebder Gaia d Masensen (Massinissa). Aḍris alibi i d-yefkan isem n ugellid-a, yura-t MSNSN, asusru-ines ‘Masensen’ anamek-is ‘Mass’ ‘Nsen’. Asmi yemmut, yella deg leεmer-is 90 n yiseggasen. D netta i d-yeğğan awal: “Tafriqt i yefriqen”.

**Tagelda n yimasisilen (Masaesyles)**: Tamanaγt-is qqaren-as Siga. Teṭṭef seg Amsaga almi d Malwiya. Tella d tanesbaγurt d tawesεant ugar n tmezwarut. Deg ṭṭrad abuniqi wis sin, tella tesεa snat n tmanaγin: Siga akked Cirta. Akal-is yelha i tfellaḥt, tesεa ttawilat n tudert. Gar yigelliden-is yettwassnen mlih, Syphax.

Aγelluy n tgelda n yimasisilen: Ṭṭradat akk i yekkren gar Syphax d Rome, gar Syphax d Masensen i yellan deffir n uγelluy n yimasisilen deg useggas 203 s. t. s. Σ, Syphax yextar ad yeddu d Qerṭağ mgal Rum d Masensen.

1. **Tagelda n yimuren (Les Maures):** Llant snat n turdiwin ara d-isfehmen tadra n yisem (maure):
2. Turda Tamezwarut: teqqar-d ‘Maure’ yekka-d si tmaziγt taqburt acku nezmer ad t-nerr γer wawal amur neγ tamurt.
3. Turda tis snat : teqqar-d awal alatini mebla ma tefka-d anamek-is. Tagelda-a tezga-d γef tlisa n tmurt n Lezzayer d tlisa n tmurt n Lmerruk. Gar temdinin n tgelda-a Magador. Ifniqen wḍen almi d tama-a maca ur d-ğğin ara later. Tilisa n tgelda-a beddlent aṭas n tikwal. Deg useggas 40 q. t. s. Σ, Irumanen rnan-tt γer wakal-nsen, ma d aγelluy-is yella-d s ufus n yirumanen.

**Taggrayt:** seg tgeldiwin timaziγin, qqimen-d ala ccfawat d wansayen (md anẓar) d yismawen i d-yettwabedren yeṭṭef-iten umezruy. Ma yella d lbenyan, yella wayen i d-yeqqimen deg tγerma.

**Tamawt: Гrem idlisen**

Mahfoud KADDACHE, l’Algérie dans l’antiquité, éd ENAL, Alger, 1992.

Ou : (même auteur), L’Algérie des Algériens, de la préhistoire jusqu’à 1954, 2002

[www.algérie-ancienne.com](http://www.algérie-ancienne.com)

M’hamed FANTAR et François Décret, l’Afrique du Nord dans l’antiquité, Histoire et civilisation, des origines au VIème siècle, Paris, 1981.

Mohand-Akli HADDADOU, les Berbères célèbres

Gabriel CAMPS, les Berbères, mémoire et identité

Charles-André JULIEN, histoire de l’Afrique du Nord, des origines à 1830